У Вікіпедыі ёсць артыкулы пра іншых асоб з прозвішчам Афанасьеў.
**Уладзімір Аляксеевіч Афана́сьеў** (нар. 5 ліпеня 1913, Пецярбург — 1998) — беларускі і таджыкскі архітэктар. Заслужаны дзеяч мастацтваў Таджыкскай ССР (1964).

Біяграфія
---------

Нарадзіўся 5 ліпеня 1913 года ў Пецярбургу ў рускай дваранскай сям’і; яго бацька, Аляксей Дзмітрыевіч, генерал-лейтэнант царскай арміі, у 1917 годзе камандаваў рускім корпусам у Фінляндыі.

Скончыў у 1943 годзе Ленінградскі інстытут жывапісу, скульптуры і архітэктуры Усерасійскай АМ.

Працаваў галоўным архітэктарам гарадоў Чарнаўцы (1944—1946), Ліепая (1949—1950), Іркуцка (1952—1954), кіраўніком архітэктурных майстэрняў праектных інстытутаў у Львове (1946—1948), Літпраекта ў Вільнюсе (1950—1952), Таджыкпраекта ў Душанбэ (1954—1966). Дацэнт Ленінградскага інжынерна-будаўнічага інстытута (1948—1949). У 1966—1976 кіраўнік архітэктурнай майстэрні, у 1976—1983 галоўны архітэктар праектаў інстытута «Мінскпраект».

З 1994 года арганізатар і кіраўнік Беларускага Дваранскага сходу.

Член Саюза архітэктараў СССР з 1944 года. Пражываў у Мінску.

Творы
-----

115-кватэрны жылы дом па пр. Леніна (фасад звернуты да ракі)
Будынак Міністэрства лясной гаспадаркі Літоўскай ССР па пр. Леніна, 56
Асноўныя работы ва Украіне і Літве: помнік савецкім воінам-вызваліцелям у Львове, будынак Міністэрства лясной гаспадаркі Літоўскай ССР (1954), жылыя дамы па праспекце Леніна ў Вільнюсе.

Асноўныя работы ў Душанбэ: Дом радыё, будынак Саюза мастакоў, чатырохпавярховы жылы «дом на слупах» з убудаваным паверхам на рагу праспекта Леніна і вуліцы Камсамольскай (1955—1957), аэравакзал, 4-5-павярховыя жылыя дамы на плошчы Путоўскага (1958−1964).

Жылы дом па вул. Янкі Купалы
Ансамбль 14-павярховых жылых дамоў на Партызанскім праспекце
Асноўныя работы ў Мінску: Рэспубліканскай канторы Будбанка (1975—1977), 10-павярховы жылы дом па вул. Я. Купалы (1970—1971), ансамбль 14-павярховых жылых дамоў з установамі абслугоўвання на Партызанскім праспекце (1975—1976), будынкі Беларускага інстытута фізічнай культуры па праспекце Машэрава (1985, кіраўнік аўтарскага калектыва).

Узнагароды
----------

Узнагароджаны медалямі, Ганаровай граматай Прэзідыума Вярхоўнага Савета Таджыкскай ССР (1963). Першыя прэміі за помнік ахвярам фашызму ў Латвійскай ССР (1949) і за Дом урада ў Вільнюсе (1952) на рэспубліканскіх конкурсах.

Сям’я
-----

Ад першага шлюбу меў сына Валянціна. У другім шлюбе з Наталляй, ад якой меў двух сыноў — Аляксея і Уладзіміра.

Зноскі
------

1. 1 2  Маэстро Высоты. Часть I(недаступная спасылка)
2. 1 2 3 4 5  Афанасьеў Уладзімір Аляксеевіч // Архітэктура Беларусі: Энцыклапедычны даведнік. — Мн.: БелЭн, 1993. — 620 с. — ISBN 5-85700-078-5.
3. 1 2 3 4 5 6 7  Афанасьев Владимир Алексеевич // Архитекторы Советской Белоруссии: Биогр. справочник / Союз архитекторов БССР; Сост. В. И. Аникин и др.. — Мн.: Беларусь, 1991. — 262 с. — ISBN 5-338-00611-1. (руск.)
4. ↑  Дворянский календарь: справочная родословная книга российского дворянства, Том 6

Літаратура
----------

* Афанасьеў Уладзімір Аляксеевіч // Архітэктура Беларусі: Энцыклапедычны даведнік. — Мн.: БелЭн, 1993. — 620 с. — ISBN 5-85700-078-5.
* Афанасьев Владимир Алексеевич // Архитекторы Советской Белоруссии: Биогр. справочник / Союз архитекторов БССР; Сост. В. И. Аникин и др.. — Мн.: Беларусь, 1991. — 262 с. — ISBN 5-338-00611-1. (руск.)